Konstantin Sviridov O‘zbekistonning 2015-yildagi eng yaxshi futzalchisi deb topildi

Futzal bo‘yicha O‘zbekiston terma jamoasi hamda “Olmaliq” klubi a’zosi Konstantin Sviridov O‘zbekistonning 2015-yildagi eng yaxshi futzalchisi deb tan olindi. Bu haqda O‘zbekiston futbol federatsiyasi matbuot xizmati xabar bermoqda.

“Olmaliq” tarkibida 2015-yilda O‘zbekiston chempioniga aylangan Sviridovga yilning eng yaxshi futzalchisi uchun atalgan maxsus sovrin O‘zbekiston terma jamoasining Jahon chempionati yo‘llanmasini qo‘lga kiritgani hamda Osiyo chempionatining kumush medallari sohibiga aylanganligi munosabati bilan o‘tkazilgan taqdirlash marosimi davomida topshirildi.
Ma’lumot uchun, Konstantin Sviridov Toshkentda o‘tkazilgan futzal bo‘yicha Osiyo chempionatida O‘zbekiston terma jamoasi sharafini himoya qilib, terma jamoaning eng yaxshi o‘yinchilaridan biri sifatida e’tirof etildi.